પોતાનાં જ મા-બાપ અને બહેનનો હત્યારો એરિક, હત્યા કરી શકવાની પોતાની શક્તિનું નિદર્શન તો પહેલાં જ આપી ચૂક્યો હતો! આવા પિતૃ હત્યારા કરતાં પણ વધારે ઘાતકી ગુનેગારો જીવતા હોવાની એસએસને જાણ હતી, અને એ ઘાતકી હત્યારાઓની સામે લડવા માટે એરિકને જીવતો રાખવો જોઈએ એવી ખાતરી ન હોત, તો એસએસ દ્વારા તેને ક્યારનોયે ફાંસીએ ચડાવી દેવાયો હોત કે પછી અંધારકોટડીમાં જેલ ભેગો કરી દેવાયો હોત! સ્ટર્નના અહેવાલમાં જણાવ્યા પ્રમાણે એસએસના ડૉ. બ્લેન્ક અને તેના યહૂદી મદદનીશ ડૉ. લિઓન ગ્રોસે, ક્રેકોવના એક ડૉક્ટર એડવર્ડ ગોલ્ડબ્લેટને ક્રેકોવના દવાખાનામાંથી કાઢી મૂકીને મજૂરી કરવા માટે અહીં ધકેલી દીધા હતા! સુંવાળા હાથ ધરાવતો કોઈ શિક્ષિત માણસ ખાણમાં આવે ત્યારે એરિકને ખુબ જ મજા પડી જતી હતી! હથોડો અને છીણી બરાબર પકડતા પણ આવડતા ન હોવાને કારણે પહેલા જ દિવસથી ગોલ્ડબ્લેટની મારપીટ શરૂ થઈ ગઈ હતી. એરિકની સાથે એસએસ અને યુક્રેનિયન સૈનિકો પણ ગોલ્ડબ્લેટને માર મારતા હતા. પહેલા કરતા અડધા થઈ ગયેલા શરીરે અને સોજો ચડી ગયેલા ચહેરે ડૉક્ટરને મજૂરી કરવાની ફરજ પાડવામાં આવતી હતી. તેમની એક આંખ પણ બંધ થઈ ગઈ હતી. છેલ્લે-છેલ્લે તો કોઈ એ પણ જાણતું ન હતું કે ખાણમાં મજૂરી કરી રહેલા આ ડૉક્ટરે એવું તો શું કર્યું હતું કે તેને આટલો માર મારવો પડે!